***Rugăciunea Credincioșilor***

***- Ziua Mondială a Misiunilor -***

***Fraților preaiubiți, Dumnezeu vrea ca toți oamenii să se mântuiască și să ajungă la cunoașterea adevărului, experimentând milostivirea sa prin intermediul Bisericii, sacrament universal al mântuirii. Să îndreptăm rugăciunea noastră către Dumnezeu, căci adevărata noastră speranță se află în El, cel care a făcut cerul și pământul.***

1. ***Pentru păstorii Bisericii:***

Ne rugăm pentru Sfântul Părinte, episcopii, preoții și diaconii, care astăzi sunt sfințiți în catedrala din Iași, ca ei să caute dreptatea și pacea pentru toți oamenii din întreaga lume, urmând întotdeauna exemplul lui Isus Cristos, preocupându-se pentru toți oamenii, mai ales pentru cei săraci. *Să ne rugăm: ...*

2. ***Pentru Biserica Universală:***

Ne rugăm pentru ca, prin celebrarea Zilei Mondiale a Misiunilor și prin rugăciunile din această zi, Duhul Sfânt să ne ghideze și să ne întărească în timp ce proclamăm mesajul iubirii și al iertării lui Dumnezeu pentru toate națiunile. *Să ne rugăm: ...*

3. ***Pentru liderii lumii:***

Ne rugăm ca cei ce ne conduc să aibă înțelepciunea de a apăra libertatea religioasă și, însoțiți de harul lui Dumnezeu, să sprijine adevărul și să încurajeze trăirea credinței. *Să ne rugăm: ...*

4. ***Pentru misionari și vocații misionare:***

Ne rugăm pentru misionarii diecezei de Iași, precum și pentru toți misionarii și misionarele din lumea întreagă, pentru ca ei, care au plecat din casa și țara lor, să dea mărturie despre Isus Cristos și să poată persevera în slujirea celor care au cea mai mare nevoie. *Să ne rugăm: ...*

5. ***Pentru credincioșii și binefăcătorii diecezei:***

Ne rugăm ca binecuvântarea lui Dumnezeu să coboare asupra noastră, a celor care rămânem alături de misionari, iar rugăciunile și ofrandele noastre să aducă alinare și rod în acele țări în care Biserica luptă împotriva nedreptății și a sărăciei, mai ales în Kenya, Coasta de Fildeș și Panama, acolo unde sunt misionarii noștri. *Să ne rugăm: ...*

6. ***Pentru misionarii și binefăcătorii misiunilor care au trecut la Domnul:***

Ne rugăm ca Dumnezeul milei și al compasiunii să-i strângă în brațele sale iubitoare pe toți cei care au știut să susțină viu spiritul misionar, iar credința lor în Isus Cristos să îi ajute să se bucure de bunătatea și milostivirea Tatălui. *Să ne rugăm: ...*

***Dumnezeule Atotputernic, Tatăl nostru, susține-ne în dorința noastră de a reînnoi angajamentul față de misiunea Fiului tău. Ajută-ne ca, prin puterea Duhului Sfânt, rugăciunile și acțiunile noastre să dea mărturie despre adevărata speranță pe care a-i sădit-o în noi prin învierea lui Isus Cristos, Fiul Tău. El care viețuiește și domnește în toți vecii vecilor. Amin.***



*(Centrul Misionar Diecezan – Oficiul pentru misiuni)*